Im Riichsdeputationshauptschluss vu 1803 cha d'Fürschtabtei St. Galle ihri Besitzige z'Ebringe un z'Norschige bhalte - alli andere, au s'Stammland, gehn degege verlore. Dr us St. Galle vertribe ledscht Fürschtabt Pankraz Vorster goht uf Ebringe ins Exil, wo er scho vu 1788-96 as Oppponent zue sinem Vorgänger in dr Verbannig gsi isch. Un versuecht vu dert us, au sini Besitzige z'St. Galle wiider zruckzchriege. Am 08. Mai 1805 löst aber dr Kanton St. Galle d'Fürschtabtei uf un konfisziert ihri Besitzige. Demit ghöre Ebringe un Norschige zwar formell zum Kanton, aber es isch scho bschlosse gsi, dass Bade die beide Ortschafte im Kanton St. Gallen abchaufe derf. 1806 wird dorum Ebringe mit Norschige ans neubildet Grossherzogtum Bade fier 140.000 Gulde verchauft. wobi die beide Ortschafte z'erscht in dr Privatbesitz vu Mitglider vu dr grossherzogliche Familie ibergange sin. 1809 sin si no im badische Staat vermacht worre. Bade het sich s'Geld fier dr Chauf vu St. Galle bi dr nejbildete Gmeinde Ebringe un Norschige gholt.